Noteikumu konsolidētā versija 22-TA-1625
Izdrukāts 30.07.2026. 00.01 - 1.0.VK Redakcija
Noteikumu konsolidētā versija 22-TA-1625
Izdrukāts 30.07.2026. 00.01 - 1.0.VK Redakcija
Latvijas Ģeotelpiskās informācijas aģentūras nolikums
Izdoti saskaņā ar Valsts pārvaldes iekārtas likuma 16.panta pirmo daļu
I. Vispārīgais jautājums
· 1. Latvijas Ģeotelpiskās informācijas aģentūra (turpmāk – aģentūra) ir Aizsardzības ministrijas pārraudzībā esoša tiešās pārvaldes iestāde, kas īsteno valsts politiku ģeodēzijas, kartogrāfijas un ģeotelpiskās informācijas jomā un piedalās šīs politikas izstrādē.
· 2. (Svītrots)
II. Latvijas Ģeotelpiskās informācijas aģentūras funkcijas, uzdevumi un kompetence
· 3. Aģentūrai ir šādas funkcijas:
· 3.1. iegūt, apstrādāt un uzturēt ģeotelpiskos pamatdatus militārajām un civilajām vajadzībām un nodrošināt citu Ģeotelpiskās informācijas likumā noteikto funkciju izpildi;
· 3.2. veidot un attīstīt vienotu Ģeotelpiskās informācijas likuma 12.panta piektajā daļā, 17.panta trešajā daļā un 18.panta otrajā daļā minēto ģeotelpisko pamatdatu informācijas sistēmu;
· 3.3. atbilstoši kompetencei sadarboties ar valsts un pašvaldību iestādēm, Ziemeļatlantijas līguma organizācijas dalībvalstīm, Eiropas Savienības institūcijām un starptautiskajām kompetentajām organizācijām, kā arī sniegt tām un sabiedrībai ģeodēzisko, kartogrāfisko un ģeotelpisko informāciju.
· 4. Lai īstenotu noteiktās funkcijas, aģentūra:
· 4.1. normatīvajos aktos noteiktajā kārtībā uzrauga un koordinē ģeodēziskās atskaites sistēmas izveidi un uzturēšanu;
· 4.2. izveido un uztur valsts ģeodēziskā tīkla punktu datubāzi un ir valsts ģeodēziskā tīkla informācijas sistēmas pārzinis;
· 4.3. izveido un uztur pastāvīgo globālās pozicionēšanas bāzes staciju sistēmu "Latvijas Pozicionēšanas sistēma"  un ir šīs sistēmas pārzinis;
· 4.4. uzmēra valsts robežu – nosaka valsts robežlīniju un valsts robežzīmju ģeodēziskās koordinātas un sastāda robežas demarkācijas kartes;
· 4.5. iegūst, sagatavo un atjaunina ģeotelpiskās informācijas pamatdatus, tai skaitā:
· 4.5.1. zemes virsmas attēlus un tālizpētes datus;
· 4.5.2. ortofoto mērogu rindas 1:50 000–1:2000 ietvaros;
· 4.5.3. digitālos apvidus un virsmas modeļus, kas izmantoti topogrāfisko plānu un topogrāfisko karšu sastādīšanai mērogu rindas 1:250 000–1:10 000 ietvaros;
· 4.5.4. ģeotelpisko informāciju, kas ietverta topogrāfiskajos plānos un topogrāfiskajās kartēs mērogu rindas 1:250 000–1:2000 ietvaros;
· 4.5.5. pamatdatus, lai nodrošinātu atbalstu Nacionālo bruņoto spēku uzdevumu izpildei un to dalībai Ziemeļatlantijas līguma organizācijā Aizsardzības ministrijas noteiktajā kārtībā;
· 4.6. izgatavo un uztur militārās ģeodēzijas un kartogrāfijas produktus;
· 4.7. iegūst, sagatavo un atjaunina informāciju aviācijas vajadzībām normatīvajos aktos noteiktajā kārtībā, kā arī, sadarbojoties ar kompetentajām institūcijām aviācijas jomā:
· 4.7.1. sagatavo aeronavigācijas kartes aviācijas vajadzībām;
· 4.7.2. izveido un uztur gaisa kuģu lidojumiem bīstamo objektu datubāzi;
· 4.8. veido un uztur vietvārdu datubāzi un ir vietvārdu informācijas sistēmas pārzinis; 
· 4.9. veic ģeodēzisko darbu rezultātu ekspertīzi pēc valsts pārvaldes un pašvaldību iestāžu, juridisko un fizisko personu pieprasījuma normatīvajos aktos noteiktajā kārtībā, kā arī sadarbojas ar kompetentajām institūcijām aviācijas jomā un veic ģeodēzisko darbu izpildes ekspertīzi aviācijas vajadzībām;
· 4.10. veido un uztur ģeotelpiskās informācijas infrastruktūru ģeodēziskās, kartogrāfiskās un ģeotelpiskās informācijas sagatavošanai un uzturēšanai, tai skaitā izveido un uztur ģeotelpisko pamatdatu informācijas sistēmu;
· 4.11. veido un uztur ģeotelpiskās informācijas materiālu arhīvu;
· 4.12. veic poligrāfijas darbus;
· 4.13. sagatavo un sniedz Ģeotelpiskās informācijas likumā un šajos noteikumos minētos ģeotelpiskās informācijas pamatdatus, kā arī sniedz ģeodēzijas, kartogrāfijas un ģeotelpiskās informācijas pakalpojumus pēc valsts pārvaldes un pašvaldību, juridisko un fizisko personu pieprasījuma, tai skaitā:
· 4.13.1. pakalpojumus ģeodēzijas jomā, kas ietver ģeomagnētisko, gravimetrisko, augstuma un citu ģeodēzisko mērījumu izpildi, kā arī ģeodēzisko punktu apsekošanu, sakārtošanu un ierīkošanu;
· 4.13.2. kartogrāfiskās informācijas sagatavošanu, apstrādi un izsniegšanu, izmantojot ģeotelpiskās informācijas pamatdatus;
· 4.13.3. citus ģeodēzijas, kartogrāfijas un ģeotelpiskās informācijas pakalpojumus atbilstoši kompetencei;
· 4.14. atbilstoši kompetencei piedalās valsts un starptautiskajos projektos un organizē tos;
· 4.15. veic pētniecību ģeodēzijas, kartogrāfijas un lietišķās toponīmikas jomā un publisko aģentūras veikto pētījumu materiālus;
· 4.16. sagatavo un publicē ģeogrāfisko nosaukumu un vietvārdu katalogus un vārdnīcas;
· 4.17. uztur un attīsta aģentūras darbībai nepieciešamo infrastruktūru;
· 4.18. atbilstoši kompetencei izstrādā un iesniedz priekšlikumus normatīvo aktu pilnveidošanai;
· 4.19. atbilstoši kompetencei veic Strūves ģeodēziskā loka oficiālā mantojuma vietas pārvaldnieka Latvijā pienākumus;
· 4.20. veic citus uzdevumus.
· 5. Aģentūra atbilstoši kompetencei darbojas Eiropas valstu nacionālo kartogrāfijas un kadastra organizāciju asociācijā EuroGeographics, Starptautiskajā Kartogrāfijas asociācijā (ICA), Apvienoto Nāciju Organizācijas Ģeotelpisko nosaukumu ekspertu grupā (UNGEGN) un Starptautiskajā Ģeodēzijas asociācijā (IAG).
· 6. Aģentūra funkcijas un uzdevumus veic atbilstoši vidēja termiņa darbības stratēģijai, kārtējā gada darbības plānam un budžetam.
· 7. Aģentūrai ir šādas tiesības:
· 7.1. normatīvajos aktos noteiktajā kārtībā pieprasīt un saņemt funkciju un uzdevumu izpildei nepieciešamo informāciju no fiziskajām un juridiskajām personām;
· 7.2. atbilstoši publisko maksas pakalpojumu cenrādim iekasēt maksu par sniegtajiem pakalpojumiem ģeodēzijas, kartogrāfijas, ģeotelpiskās informācijas, kartogrāfisko un poligrāfisko materiālu iespiešanas jomās;
· 7.3. sadarboties ar ģeodēzijas, kartogrāfijas un ģeotelpiskās informācijas institūcijām, zinātniskās pētniecības institūcijām un citām institūcijām Latvijā un ārzemēs, piedalīties nacionālajās un starptautiskajās ģeodēzijas, kartogrāfijas un ģeotelpiskās informācijas programmās;
· 7.4. saņemt ziedojumus, dāvinājumus un ārvalstu finanšu palīdzību;
· 7.5. normatīvajos aktos noteiktajā kārtībā rīkoties ar aģentūras rīcībā esošo mantu un finanšu līdzekļiem.
III. Latvijas Ģeotelpiskās informācijas aģentūras pārvalde un struktūra
· 8. Aģentūras darbu vada aģentūras ģenerāldirektors. Aģentūras ģenerāldirektors veic Valsts pārvaldes iekārtas likumā noteiktās tiešās pārvaldes iestādes vadītāja funkcijas. Aģentūras ģenerāldirektoram var būt vietnieki.
· 9. Aģentūras ģenerāldirektoru Valsts civildienesta likumā noteiktajā kārtībā ieceļ amatā un atbrīvo no amata aizsardzības ministrs.
· 10. Aģentūras ģenerāldirektors ir atbildīgs par aģentūras darbību un nodrošina piešķirto valsts budžeta līdzekļu mērķtiecīgu un efektīvu izlietošanu.
· 11. Aģentūras ģenerāldirektors nosaka aģentūras struktūru, kā arī struktūrvienību vadītāju funkcijas un kompetenci.
· 12. Aģentūra var veidot teritoriālās struktūrvienības. Aģentūras struktūrvienības darbojas saskaņā ar aģentūras ģenerāldirektora apstiprinātajiem reglamentiem.
IV. Aģentūras darbības tiesiskuma nodrošināšana un pārskatu iesniegšana
· 13. Aģentūras ģenerāldirektors reizi gadā iesniedz Aizsardzības ministrijā pārskatu par funkciju un uzdevumu izpildi, kā arī finanšu resursu izlietojumu.
· 14. Aģentūras ģenerāldirektora izdotos administratīvos aktus un faktisko rīcību var apstrīdēt, iesniedzot iesniegumu Aizsardzības ministrijā. Aizsardzības ministrijas lēmumu var pārsūdzēt tiesā.
V. Noslēguma jautājumi
· 15. Atzīt par spēku zaudējušiem Ministru kabineta 2010.gada 21.decembra noteikumus Nr.1132 "Valsts aģentūras "Latvijas Ģeotelpiskās informācijas aģentūra" nolikums" (Latvijas Vēstnesis, 2010, 204.nr.).
· 16. Aģentūra ir valsts aģentūras "Latvijas Ģeotelpiskās informācijas aģentūra" funkciju, tiesību, saistību, prasību, bilancē esošās mantas, finanšu līdzekļu, lietvedības un arhīva pārņēmēja.

